eng: [OPEN CALL FOR ARTWORK:](https://docs.google.com/document/d/1uTfIyx7uNLK7o4IuyiwZkg7ZYmt4LFg_0EIQ9afAm-E/edit)

OTVORENI POZIV ZA RADOVE:

Izložba: **Démodé**

Izložbeni program 10. Međunarodnog studentskog filmskog festivala STIFF

Rijeka, Hrvatska

22. – 26. Studeni 2023.

rok prijave: 04.06.2023

Pozivaju se audio-vizualni i izvedbeni umjetnici, pojedinci i kolektivi drugih kreativnih disciplina da prijave svoje radove za izložbeni program 10. STIFF festivala.

Razne perspektive su dobrodošle, od društvenih ili intimnih do konceptualnih pristupa. Prijave su otvorene za audiovizualne medije, izvedbe, participativne radove i upute, digitalne radove (GIF, meme, NFT, računalna grafika, 3D objekti, video igre, web stranice, mobilne aplikacije, video), instalacije, interaktivne objekte, strojeve, kao i sonična i tekstualna djela koja se mogu interpretirati u izložbenom ili javnom prostoru baveći se temom DESETLJEĆA u najširem smislu.

Tijekom posljednjih deset godina STIFF Festival u Galeriji SKC i drugim prostorima grada Rijeke predstavio je opsežan prateći program koji razrađuje i nadopunjuje tematski fokus filmskog programa. S naglaskom na kritičke suvremene umjetničke prakse, izložbeni program STIFF-a okuplja umjetnike iz cijeloga svijeta, baveći se relevantnim društvenim, političkim i intimnim aspektima svakodnevnog života.

Ove godine fokus je usmjeren na temu Desetljeća. Budući da festival slavi 10 godina postojanja, izložba će također istražiti i ispitati promjene koje su se dogodile u proteklih deset godina te kako su se one infiltrirale i transformirale svakodnevni život.

Pozivamo vas da razmotrite proteklo desetljeće kroz dokumentarni, eksperimentalni i intimni pristup. Multimedijalna izložba objedinit će radove koji promatraju političke i ekonomske promjene te kako se one odražavaju u svakodnevnom životu. Kako se način rada promijenio rastom pozicija koje nisu vezane za mjesto? Kakav je utjecaj razvoja tehnologije na kvalitetu života i međuljudske odnose? Kako političke turbulencije, dislokacije i promjene okoliša utječu na život na Zemlji? Gledajući popularnu kulturu i migraciju u prostore društvenih platformi, kako umjetnost odražava sadržaje koji kruže virtualnim prostorima: meme, gifove, tweetove i kako ti sadržaji odražavaju konflikte, letargiju ili otpor?

Pozivamo vas da se osvrnete na proteklih deset godina te kako su oblikovale trenutak u kojem se nalazimo. Kako se osjećamo u suvremenoj svakodnevici? Tragamo za umjetničkim radovima koji potiču posjetitelje na razmišljanje o prošlosti, propitivanje sadašnjosti i zamišljanje novih budućnosti.

Kao popratni festivalski program, multimedijska izložba stvorit će posebno audio-vizualno iskustvo koje poziva na refleksiju, kontemplaciju i akciju, ukazujući na promjene u načinu na koji uspostavljamo međuljudske odnose, kako isprepletenost s tehnologijom utječe na naše živote, te kako novi društveni narativi konstruiraju prostor i kretanje kroz njega.

Rok prijave je 4. lipanj 2023.

Propozicije:

– prijave se vrše putem google obrasca na [poveznici](https://docs.google.com/forms/d/e/1FAIpQLSdtG42OYy21vjxEpf-Iiph2qHhBnICx7omiJL9RFJcMTQtJDw/viewform)

– prijavljeni radovi moraju biti originalno autorsko djelo

– jedna osoba može prijaviti najviše dva rada ili jednu seriju radova

– radovi trebaju biti u optimalnoj rezoluciji

– izložba nije natjecateljskog karaktera

Za sva pitanja obratite nam se na demode.stiff@gmail.com.

Međunarodni studentski filmski festival / Student International Film Festival (STIFF) prvi je hrvatski međunarodni festival koji je posvećen isključivo studentskom i debitantskom filmu. Pokrenut je u produkciji Studentskog kulturnog centra Sveučilišta u Rijeci i udruge Filmaktiv, a ima za cilj predstavljanje najbolje svjetske studentske filmske produkcije.

Kroz devet godina na festivalu je prikazano preko 450 igranih, dokumentarnih, animiranih i eksperimentalnih filmova iz cijelog svijeta. Pružajući uvid u radove kolega filmaša, cilj ove manifestacije je potaknuti razmjenu ideja i prekograničnu suradnju u području filma, videa i animacije.

Ulaz na projekcije je besplatan i to s ciljem upoznavanja što šire publike s iznimno kvalitetnim studentskim filmovima iz cijeloga svijeta.

STIFF je sufinanciran sredstvima HAVC-a, Grada Rijeke i Primorsko-goranske županije, Zaklade Kultura nova, Ministarstva kulture i medija Republike Hrvatske i Stroom Den Haag. Festival se održava u Art-kinu Croatia u Rijeci, a izložbeni program se održava u prostorima galerije Studentskog Kulturnog Centra, javnom prostoru grada Rijeke te drugim lokacijama.

Vizual: Dominik Višnjić